પુસ્તક એ પરમ મિત્ર છે. અને સૌથી સારો મિત્ર એ છે જે તમને સારા પુસ્તકોની ભેટ આપે છે. પુસ્તકો વાંચવાથી તમારી કલ્પના શક્તિમાં વધારો થાય છે. અને કલ્પનાની એક દુનિયા ઉભી થાય છે.આ કલ્પનાની દુનિયામાં તમે ચંદ્રને અડકી શકો છો અને સૂરજને ખોળામાં બેસાડી શકો છો અને સિતારાને તોડી શકો છો. પુસ્તક તમારા માટે એક વિશ્વ ખોલે છે. જો તમારે મુસાફરી કરવી હોય તો એક પણ ડગલું ચાલ્યાં વગર પુસ્તક તમને આખી દુનિયા બતાવી શકે છે. જેટલાં વધારે પુસ્તકો તમે વાંચશો તમે દુનિયા વિષે વધારે જાણી શકશો. ઘરમાં પુસ્તકો નથી એ ઘરમાં દીકરી ના આપવી જોઈએ એવું મેં સાંભળ્યું છે. એક મિત્ર એ મને કહ્યું કે છોકરા વાળા મને જોવા આવ્યાં તો પ્રથમ સવાલ એમણે કર્યો કે આપના ઘરમાં કેટલા પુસ્તકો છે? જે ઘરમાં પુસ્તકોનથી એ ઘર શ્વાસ વગરના શરીર જેવું છે યાને કે મુડદા જેવું છે. પુસ્તક જીવનને ધબકતું રાખે છે. તમારી પાસેથી કોઈ પૈસાછીનવી શકે છે પણ તમારા જ્ઞાન ને કોઈ છીનવી શકતું નથી અને આ જ્ઞાન પુસ્તક દ્વારા મળે છે ભારત દેશમાં પુસ્તકનું એટલું માન છે કે જો પુસ્તક હાથમાંથી પડી જાય તો એને ચૂમીને ઉપાડવામાં આવે છે. સરસ્વતીને વિદ્યાની દેવી કહેવામાં આવે છે.પુસ્તકને એટલું સન્માન આપવામાં આવે છે.